ศรีอยุธยาขายเบี้ยโต20%
ปีนี้ฟื้นตัวมีกำไรพิษน้ำท่วมเลิกรังควานจับกลุ่มเอสเอ็มอีประกันนันมอเตอร์
3 เม.ย. 2556

ปีนี้ฟื้นตัวมีกำไรพิษน้ำท่วมเลิกรังควานจับกลุ่มเอสเอ็มอีประกันนันมอเตอร์
ศรีอยุธยาประกันภัย ตั้งเป้ากลับมามีกำไร ค่าสินไหมดีขึ้น เจาะกลุ่มรายย่อยเอสเอ็มอี 
นายโรวัน ดี อาซี่ กรรมการผู้อำนวยการ บริษัท ศรีอยุธยา เจนเนอรัล ประกันภัย เปิดเผยว่า บริษัทคาดว่าผลการดำเนินงานในปีนี้จะกลับมาเป็นบวกและมีกำไรได้ โดยมีอัตราเติบโต 10-20% หลังจากปีที่ผ่านมาบริษัทขาดทุนไป 85 ล้านบาท โดยอัตราความเสียหายต่อเบี้ยประกันขึ้นมาอยู่ 58% เป็นผลต่อเนื่องมาจากเหตุการณ์น้ำท่วมใหญ่เมื่อปี 2554 ที่บริษัทต้องจ่ายค่าสินไหม 5,800 ล้านบาท ซึ่งปัจจุบันจ่ายไปได้แล้ว 60% เนื่องจากบางส่วนต้องรอบริษัทรับประกันภัยต่อด้วย
“ปีนี้ผลการดำเนินงานของเราคงกลับมาเป็นปกติได้ เพราะผลกระทบจากน้ำท่วมได้จบไปแล้ว และปีนี้เราก็ทำประกันภัยต่อแบบที่รัดกุมและดีที่สุด โดยซื้อประกันภัยต่อภัยพิบัติประเภท 1,000 ปีเกิดเหตุขึ้นครั้ง เพื่อครอบคลุมความเสี่ยงให้ได้มากที่สุด และคาดว่าอัตราค่าความเสียหายต่อเบี้ยประกันภัยของเราก็จะกลับมาอยู่ที่ระดับไม่เกิน 40% ได้เหมือนเดิม” นายโรวัน กล่าว 
สำหรับกลยุทธ์หลักในปีนี้ มุ่งเน้นรักษาฐานลูกค้าเก่าและจับกลุ่มลูกค้ารายย่อยและเอสเอ็มอีเป็นหลัก โดยเฉพาะเบี้ยประกันที่ไม่ใช่รถยนต์ หรือนันมอเตอร์ที่มีแผนจะออกสินค้าใหม่ให้ได้ไตรมาสละ 12 ตัว เนื่องจากบริษัทไม่ได้เน้นขายประกันภัยรถยนต์มากนัก 
ทั้งนี้ ในปีที่ผ่านมาบริษัทมีเบี้ยรับรวมอยู่ที่ 2,766 ล้านบาท เติบโต 14% มีสัดส่วนเบี้ยนันมอเตอร์ 69% และเบี้ยรถยนต์ 31% โดยรายได้หลักมาจากต่างจังหวัด 51% และกรุงเทพฯ 49% n